
Sak S 36-07 Disponering av gaveforsterkningsmidler
I slutten av 2006 mottok Universitetet i Tromsø to pengegaver på henholdsvis kr 12 mill. fra Sparebanken Nord-Norge og på kr 100 mill. fra Trond Mohn. Gavene har sitt direkte opphav i en langsiktig prosess mellom rektor og giverne. Gaven fra Sparebanken Nord-Norge utbetales med kr 5 mill. i 2007 og 2008 og kr 2 mill. i 2009. Universitetsstyret ble i møte den 22. februar 2007 orientert om gavene og arbeidet med forvaltningen av gaven fra Mohn. 
Med utgangspunkt i gaven på kr 100 mill. har Mohn etablert en stiftelse ved navn Tromsø Forskningsstiftelse. Beløpet er overført til stiftelsen. Stiftelsen er etablert i forståelse og samarbeid med Universitetet. Beløpet fra Sparebanken Nord-Norge står på Universitetets konto. I henhold til ordningen med gaveforsterkning har Universitetet etter søknad fått innvilget samlet kr 26,250 mill. fra Norges Forskningsråd knyttet til disse gavene. Dette beløpet er overført til Universitetet. 

Universitetsdirektøren legger i denne saken frem forslag til disponering av gaveforsterkningsmidlene på kr 25 mill. knyttet til gaven fra Mohn. Dette siden midlene fra Sparebanken Nord-Norge og gaveforsterkningen knyttet til disse for disponeres av Universitetet. 

Ordningen med gaveforsterkning

I samsvar med forslag i St.meld. nr. 20 (2004-2005) Vilje til forskning er det etablert en ordning hvor staten bidrar med 25 % i gaveforstrekning for å styrke innslaget av privat finansiering av forskning. 

I retningslinjene for ordningen fastsatt av Kunnskapsdepartementet er det gitt følgende tildelingskriterier, forvaltning og beregningsregler:

· Gaven og gaveforsterkningen må brukes til langsiktig grunnleggende forskning.

· Giver av gaven kan være bedrifter, privatpersoner eller stiftelser. Gaver fra frivillige organisasjoner som nevnt i skattel. § 6-50 omfattes også av ordningen.

· Ordningen gjelder kun for gaver gitt til Norges forskningsråd, Det Norske Videnskaps-akademi, universitetene eller til høyskoler med rett til å tildele doktorgrad. Der hvor gaven gis til høyskole med rett til å tildele doktorgrad må gaven knyttes opp til denne delen av virksomheten ved høyskolen.

· Gaven må være på minst 5 mill. kroner og være gitt etter 1. august 2004, men for stiftelser og frivillige organisasjoner gitt etter 01.01.06.

· Resultatet av forskningen kan ikke rettighetsklausuleres fra givers side.

· Gaven kan ikke brukes til å bestille forskning for direkte anvendelse i egen virksomhet. Gaven er følgelig, i skattemessig forstand, ikke å anse som en utgift til inntekts ervervelse. Giver kan bare få fradrag for gavebeløpet i inntektsbeskatningen dersom vilkårene i skatteloven § 6-42 er til stede.

· Giver skal ikke samtidig kunne påberope seg ordningen med SkatteFunn for gavebeløpet.
· Gaveforsterkningen utgjør 25 pst. av gavebeløpet.

Det er Forskningsrådet som forvalter ordningen.

Om Tromsø Forskningsstiftelse
Tromsø Forskningsstiftelse ble opprettet av Mohn i stiftelsesdokument av 28. mars 2007. Stiftelsesdokumentet og vedtekter for stiftelsen følger vedlagt. 

Stiftelsen har som formål å støtte og foreta utdeling av midler til langsiktig grunnleggende forskning, herunder forskningsstrategiske rekrutteringstiltak, ved Universitetet i Tromsø. Styret skal ha fem medlemmer der Universitetet oppnevner tre medlemmer og stifter og eventuelle senere medstiftere oppnevner to medlemmer. Universitetet oppnevner styreleder. Styret består av: 

· Inger Solheim, forskningsrådgiver ved Det matematisk-naturvitenskapelige fakultet

· Marit Westergaard, førsteamanuensis ved Det humanistiske fakultet1
· Jarle Aarbakke, rektor1
· Kjell Kolbeinsen, informasjonsdirektør, Sparebanken Nord-Norge

· Kåre Rommetveit, direktør, Fondsforvaltningen – Bergen forskningsstiftelse2
Jarle Aarbakke er oppnevnt som styreleder. 

Stiftelsen er etablert med en samlet kapital på kr 100 mill. som er stilt til disposisjon i kontanter. Av dette utgjør stiftelsens grunnkapital kr 0,1 mill. og kr 99,9 mill. utgjør fri kapital til utdeling. Stiftelsens kapital skal forvaltes og plasseres slik at det oppnås betryggende sikkerhet og tilfredsstillende avkastning for å ivareta stiftelsens formål. 

Etter stifters ønske forvaltes stiftelsen av Universitetet og Universitetet tiltrer som stiftelsens første forretningsfører. For nærmere beskrivelse av stiftelsen vises det til vedlegget. 

Disponering av gaveforsterkningsmidlene

Det har hele tiden vært lagt til grunn at gaven skal benyttes på en måte som utløser gaveforsterkningsmidler på 25 %. Dette innebærer at gaven i samsvar med retningslinjer for gaveforsterkningsordningen skal benyttes til langsiktig grunnleggende forskning ved Universitetet. Gavebeløpet forvaltes av Tromsø Forskningsstiftelse. Denne saken omhandler hvorvidt gaveforsterkningsmidlene skal forvaltes av Universitetet selv eller om Tromsø Forskningsstiftelse skal forvalte disse sammen med gavebeløpet. 

Som nevnt i tidligere orienteringssak for styret er universitetsdirektøren innstilt på at gaven fra Mohn (gaven og gaveforsterkningen) skal forvaltes av stiftelsen. Etter universitetsdirektørens vurdering foreligger det klare fordeler knyttet til en slik samlet forvaltning av midlene i regi av Tromsø Forskningsstiftelse. Med en slik forvaltning kan det f.eks. etableres en ordning for søknadsbehandling, tildeling og oppfølging av midler til langsiktig grunnleggende forskning ved Universitetet. Det vil på denne måten etableres en helhetlig ordning for forvaltningen. 

Dersom forvaltningen skal skje i regi av stiftelsen, vil Universitetet ikke stå fritt i disponeringen av midlene. Dette vil tilligge stiftelsens styre. Universitetet oppnevner imidlertid flertallet i stiftelsens styre og Universitetet oppnevner styrets leder. Medlemmer oppnevnt av Universitetet utgjør dermed flertallet i styret for stiftelsen. Universitetet er dermed sikret tilstrekkelig innflytelse og kontroll på stiftelsens forvaltning og utdeling av midlene. Stiftelsens kapital skal, i henhold til stiftelsens vedtekter, deles ut til langsiktig grunnleggende forskning, herunder forskningsstrategiske rekrutteringstiltak, ved Universitetet. 

Videre tror universitetsdirektøren det vil være lettere å utløse gaver fra private i fremtiden dersom Universitetet benytter gaveforsterkningsmidlene til samme formål. Dette vil også skape en viss forutsigbarhet knyttet til mottak av gaver til forskning. 

Universitetet har vært i kontakt med Forskningsrådet vedrørende en forvaltning av gaveforsterkningsmidlene i regi av Tromsø Forskningsstiftelse, og Forskningsrådet har ingen innvendinger til dette. Det nevnes også at Universitetet i Bergen har mottatt betydelige gaver fra Mohn. Disse gavene har dannet grunnlaget for opprettelsen av flere stiftelser med tilknytning til UiB. UiB har sett det som mest hensiktsmessig at gaveforsterkningsmidlene disse gavene har utløst har kommet samme formål til gode som selve gaven. Dette har medført at gaveforsterkningen er tilført de respektive stiftelsenes kapital, og den fremtidige avkastningen på midlene deles ut til forskningsprosjekter (på samme måte som den donerte kapitalen). 

Oppsummering

Universitetsdirektøren anbefaler at disponeringen av gavemidlene skal ses i sammenheng med gaven som har utløst gavemidlene. Dette innebærer at gaveforsterkningen overføres til Tromsø Forskningsstiftelse og tillegges stiftelsens frie kapital. Gaven og gaveforsterkningsmidler vil dermed inngå i stiftelsens samlede kapital som skal benyttes til utdeling til forskningsprosjekter ved Universitetet. 

Forslag til vedtak 

Gaveforsterkningsmidlene på kr 25 mill. knyttet til gaven fra Trond Mohn, som ligger til grunn for etableringen av Tromsø Forskningsstiftelse, overføres til stiftelsen.

Tromsø, 29.08.2007

Vedlegg: Stiftelsesdokument og vedtekter for Tromsø Forskningsstiftelse

� Oppnevnt av Universitetet i Tromsø.

